CELEX: 32018R0455
Language: mt
Date: 2018-03-16 00:00:00
Title: Regolament tal-Kummissjoni (UE) 2018/455 tas-16 ta' Marzu 2018 li jistabbilixxi responsabbiltajiet u kompiti addizzjonali għal-laboratorju ta' referenza tal-Unjoni Ewropea għall-mard tal-krustaċji u l-ħut u li jemenda l-Anness VII tar-Regolament (KE) Nru 882/2004 tal-Parlament Ewropew u tal-Kunsill (Test b'rilevanza għaż-ŻEE. )

20.3.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 77/4
            
         REGOLAMENT TAL-KUMMISSJONI (UE) 2018/455
   tas-16 ta' Marzu 2018
   li jistabbilixxi responsabbiltajiet u kompiti addizzjonali għal-laboratorju ta' referenza tal-Unjoni Ewropea għall-mard tal-krustaċji u l-ħut u li jemenda l-Anness VII tar-Regolament (KE) Nru 882/2004 tal-Parlament Ewropew u tal-Kunsill
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mar-regoli dwar s-saħħa tal-annimali u l-welfare tal-annimali (1), u b'mod partikolari l-Artikolu 32(5) u (6) tiegħu,
   Wara li kkunsidrat id-Direttiva tal-Kunsill 2006/88/KE tal-24 ta' Ottubru 2006 dwar il-ħtiġiet tas-saħħa tal-annimali għall-annimali tal-akkwakultura u l-prodotti tagħhom, u dwar il-prevenzjoni u l-kontroll ta' ċertu mard f'annimali akkwatiċi (2), u b'mod partikolari l-Artikolu 55(1) tagħha,
   Billi:
   
               (1)
            
            
               Ir-Regolament (KE) Nru 882/2004 jistabbilixxi l-kompiti, id-dmirijiet u r-rekwiżiti ġenerali tal-laboratorji ta' referenza tal-Unjoni Ewropea (UE) għall-ikel u l-għalf u għas-saħħa tal-annimali. Il-laboratorji ta' referenza tal-UE għas-saħħa tal-annimali u għall-annimali ħajjin huma elenkati fil-Parti II tal-Anness VII tar-Regolament (KE) Nru 882/2004. Il-punt 15 tal-Parti II ta' dak l-Anness jelenka s-Centre for Environment, Fisheries & Aquaculture Science (Cefas), Weymouth, ir-Renju Unit, bħala l-laboratorju ta' referenza għall-mard tal-krustaċji.
            
         
               (2)
            
            
               Id-Direttiva 2006/88/KE tistabbilixxi r-rekwiżiti tas-saħħa tal-annimali għat-tqegħid fis-suq, u l-importazzjoni u t-tranżitu mill-Unjoni tal-annimali tal-akkwakultura u l-prodotti tagħhom, u ċerti miżuri ta' prevenzjoni u kontroll minimi għal ċertu mard f'dawk l-annimali. L-Artikolu 55(1) tad-Direttiva 2006/88/KE jipprovdi għall-ħatra ta' laboratorji ta' referenza tal-UE għall-mard tal-annimali akkwatiċi rilevanti għal dik id-Direttiva.
            
         
               (3)
            
            
               Ir-Regolament tal-Kummissjoni (KE) Nru 737/2008 (3) ħatar is-Centre for Environment, Fisheries & Aquaculture Science (Cefas), Weymouth Laboratory, ir-Renju Unit, bħala l-laboratorju ta' referenza tal-UE għall-mard tal-krustaċji għall-perjodu bejn l-1 ta' Lulju 2008 u t-30 ta' Ġunju 2018. L-Artikolu 55(3) tad-Direttiva 2006/88/KE jipprovdi għal rieżami tal-funzjonijiet ta' dak il-laboratorju.
            
         
               (4)
            
            
               Bħala konsegwenza tan-notifika tar-Renju Unit skont l-Artikolu 50 tat-Trattat dwar l-Unjoni Ewropea, il-funzjoni tas-CEFAS bħala laboratorju ta' referenza għall-mard tal-krustaċji ma tistax titkompla għal perjodu ieħor li jibda mill-1 ta' Lulju 2018.
            
         
               (5)
            
            
               Fid-dawl tas-sinerġiji fl-għarfien espert tekniku, fil-kapaċità tal-laboratorju u fin-netwerking ma' laboratorji ta' referenza nazzjonali, jenħtieġ li l-laboratorju ta' referenza tal-UE għall-mard tal-ħut jieħu wkoll il-kompiti u l-funzjonijiet tal-laboratorju ta' referenza tal-UE għall-mard tal-krustaċji.
            
         
               (6)
            
            
               Għalhekk jenħtieġ li d-“Danmarks Tekniske Universitet, Veterinærinstituttet, Afdeling for Diagnostik og Beredskab — Fiskesygdomme, 2800 Kgs. Lyngby, Danmark” li nħatar bħala l-laboratorju ta' referenza tal-UE għall-mard tal-ħut, jieħu l-kompiti u l-funzjonijiet tal-laboratorju ta' referenza tal-UE għall-mard tal-krustaċji.
            
         
               (7)
            
            
               Jenħtieġ li d-DTU Veterinærinstituttet, Afdeling for Diagnostik og Beredskab — Fiskesygdomme li qed jieħu r-responsabbiltajiet tal-laboratorju ta' referenza tal-UE għall-mard tal-ħut u tal-krustaċji jiġi indikat bħala l-laboratorju ta' referenza tal-UE għall-mard tal-krustaċji għall-perjodu mill-1 ta' Lulju 2018 sat-30 ta' Ġunju 2023. Barra minn hekk, jenħtieġ li jiġi elenkat fil-Parti II tal-Anness VII tar-Regolament (KE) Nru 882/2004. Għalhekk jenħtieġ li l-Parti II tal-Anness VII tar-Regolament (KE) Nru 882/2004 tiġi emendata skont dan.
            
         
               (8)
            
            
               Sabiex tiġi żgurata kontinwità bla xkiel tal-attivitajiet tal-laboratorji ta' referenza tal-Unjoni Ewropea għall-mard tal-krustaċji, huwa xieraq li tiġi prevista data ta' applikazzjoni speċifika għall-miżuri previsti f'dan ir-Regolament.
            
         
               (9)
            
            
               Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Danmarks Tekniske Universitet, Veterinærinstituttet, Afdeling for Diagnostik og Beredskab - Fiskesygdomme, 2800 Kgs. Lyngby, id-Danimarka, għandu jkollu r-responsabbitajiet u l-kompiti tal-laboratorju ta' referenza tal-Unjoni Ewropea għall-mard tal-krustċji mill-1 ta' Lulju 2018 sat-30 ta' Ġunju 2023.
   Artikolu 2
   Il-Parti II tal-Anness VII tar-Regolament (KE) Nru 882/2004 hija emendata kif ġej:
   
               1.
            
            
               il-punt 6 jinbidel b'dan li ġej:
               
                           “6.
                        
                        
                           
                                       Laboratorju ta' referenza tal-UE għall-mard tal-ħut u tal-krustaċji
                                    
                                 
                                       Danmarks Tekniske Universitet
                                    
                                 
                                       Veterinærinstituttet
                                    
                                 
                                       Afdeling for Diagnostik og Beredskab - Fiskesygdomme, Kemitorvet, Bygning 202
                                    
                                 
                                       2800 Kgs. Lyngby
                                    
                                 
                                       Id-Danimarka”
                                    
                                 
                     
         
               2.
            
            
               Il-punt 15 jitħassar.
            
         Artikolu 3
   Dan ir-Regolament għandu jidħol fis-seħħ fl-1 ta' Lulju 2018.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-16 ta' Marzu 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 165, 30.4.2004, p. 1.
   
      (2)  ĠU L 328, 24.11.2006, p. 14.
   
      (3)  Ir-Regolament tal-Kummissjoni (KE) Nru 737/2008 tat-28 ta' Lulju 2008 li jaħtar il-laboratorji Komunitarji ta' referenza għall-mard tal-krustaċji, ir-rabja u t-tuberkolożi tal-ifrat, li jistipula responsabbiltajiet u ħidmiet supplementari għal-laboratorji ta' referenza Komunitarja għar-rabja u t-tuberkolożi tal-ifrat u li jemenda l-Anness VII tar-Regolament (KE) Nru 882/2004 tal-Parlament Ewropew u tal-Kunsill (ĠU L 201, 30.7.2008, p. 29).